རིས་མེད་འགྲོ་ཀུན་སྐྱབས་པའི་དཔལ།།དྲི་མེད་སངས་རྒྱས་བཀའ་དང་ལུང༌།།འགག་མེད་ཐབས་སུ་བོན་དང་ཆོས།།དབྱེར་མེད་ངང་ལ་བདག་འདུད་དོ།།སོ་སོའི་སྐྱེ་བོ་མ་རིག་བློ།།བདག་འཛིན་འཁྲུལ་བ་ཁོ་ན་ཡིས།།བསླད་དེ་བོན་ཆོས་ཕྱོགས་འཛིན་གྱི།།ཉེས་པ་བསལ་ཕྱིར་འདི་བཤད་བྱ།།འཛམ་གླིང་སྐད་རིགས་མི་འདྲ་བ།།སུན་བརྒྱ་དྲུག་ཅུ་ཡོད་པ་ལས།།བོན་ཆོས་བསྒྱུར་བཏུབ་སྐད་ཆེན་དྲུག།དེ་ཡང་སྟག་གཟིག་ཞང་ཞུང་བོད།།རྒྱ་གར་རྒྱ་ནག་ཕྲོམ་དྲུག་ལ།།འཛམ་གླིང་བསྟན་པའི་རྒྱན་དྲུག་གིས།།སོ་སོར་རང་རང་སྐད་དུ་བསྒྱུར།།དེ་ནས་ཞང་ཞུང་ལོ་པཎ་དང༌།།རྒྱ་གར་ཡུལ་གྱི་ལོ་ཙཱ་བས།།བོད་དུ་བསྟན་པ་སྤེལ་བ་ལ།།རང་རང་དགོངས་བཞེད་མི་མཐུན་པས།།བོད་སྐད་ནང་ཚན་བྱེ་བྲག་ལས།།སྒྲ་ཚིག་མི་འདྲ་དོན་གཅིག་པ།།དཔེར་ན་ཆུ་དང་ཆབ་ཅེས་སམ།།མེ་དང་ཞུག་ཞེས་པ་ལྟ་བུ་སྟེ།།བོན་དང་ཆོས་ཞེས་བྱ་བ་ནི།།བསྟན་པ་གཅིག་ལ་སྟོན་བྱེད་ཚིག།མི་འདྲ་སོ་སོར་བརྗོད་ན་ཡང༌།།ངོ་བོ་རྟོགས་བྱ་གཅིག་ཡིན་ནོ།།དེས་ན་ལྷ་དང་ཐེག་པ་ཡི།།མཚན་གྱི་འགྱུར་ལུགས་འདི་ལྟར་སྟེ།།ཞང་ཞུང་བས་དྲུང་མུ་གྱེར་རེ་ཟེར་བ་དང༌།།བོད་སྐད་དུ་གཡུང་དྲུང་བོན་ཞེས་སུ་བསྒྱུར།།རྒྱ་གར་བས་རད་ཎ་རྡ་རྨ་ཟེར།བོད་སྐད་དུ་དམ་པའི་ཆོས་ཞེས་སུ་བསྒྱུར་བའོ།།དེ་ནས་བོན་ཉིད་ལ་དབྱེ་བ་མེད་ཅིང༌།བོན་ཅན་དང་ཆོས་ཅན་ནི་ཅིར་ཡང་སྣང་སྟེ།དོན་བོན་ཉིད་དང་ཆོས་ཉིད་ལས་མི་འདའ་འོ།དེ་ལྟར་དུ་སངས་རྒྱས་ཉིད་ཀྱི་བོན་སྐུ་དང་ཆོས་སྐུ་དབྱིངས་སུ་གནས་པ་ལ་མཚན་མ་མེད་པའི་དོན་དུ་གཅིགམཁའ་ལ་ཤར་བའི་རྫོགས་སྐུ་དང་ལོངས་སྐུ།ཀློང་དུ་སྤྲུལ་བ་གཤེན་རབ་དང་ཤཀྱཱ་ཐུབ་པ་སོགས་ནི།གདུལ་བྱའི་བློ་དང་འཚམས་པར་ཅིར་ཡང་སྣང་སྟེ།བོད་སྐད་དུ་བོན་སྐུའམ་ཆོས་སྐུ་ལས་མི་འདའ་བའོ།དེ་ཕྱིར་ཞང་ཞུང་བས་བོན་སྐུ་ཀུན་ཏུ་བཟང་པོ།རྫོགས་སྐུ་གཤེན་ལྷ་འོད་དཀར།སྤྲུལ་སྐུ་འཆི་མེད་གཙུག་ཕུད་དུ་བཞེད་དོ།།རྒྱ་གར་བས་ཆོས་སྐུ་ཀུན་ཏུ་བཟང་པོ།ལོངས་སྐུ་རྡོ་རྗེ་འཆང་ཆེན།སྤྲུལ་སྐུ་དགའ་རབ་རྡོ་རྗེ་རུ་བཞེད་དོ།།དེ་བཞིན་དུ་ཞང་ཞུང་བས།སྐུ་དབལ་གསས་རྔམ་པ།གསུང་ལྷ་རྒོད་ཐོག་པ།ཐུགས་གཙོ་མཆོག་མཁའ་འགྱིང༌།རྒྱ་གར་བས་སྐུ་དགྱེས་པ་རྡོ་རྗེ།གསུང་ཡེ་ཤེས་མགོན་པོ།ཐུགས་བདེ་མཆོག་ཅེས་སོ།ཞང་ཞུང་བས་དབུས་ན་ཀུན་སྣང་ཁྱབ་པ།ཤར་ན་གསལ་བ་རང་འབྱུང༌།བྱང་ན་དགེ་ལྷ་གར་ཕྱུགནུབ་ན་བྱེ་བྲག་དངོས་མེད།ལྷོ་ན་དགའ་བ་དོན་གྲུབ་དང་ལྔའོ།རྒྱ་གར་བས།དབུས་ན་རྣམ་པར་སྣང་མཛད།ཤར་ན་རྡོ་རྗེ་སེམས་དཔལ།ལྷོ་ན་རིན་ཆེན་འབྱུང་ལྡན།ནུབ་ན་སྣང་བ་མཐའ་ཡས།བྱང་ན་དོན་ཡོད་གྲུབ་པ་དང་ལྔའོ།ཞང་ཞུང་བས།རྒྱལ་བ་རིགས་ལྔ།རྒྱ་གར་བས།སངས་རྒྱས་རིགས་ལྔའོ།།ཞང་ཞུང་བས།གཡུང་དྲུང་རིགས་ལྔ།རྒྱ་གར་བས།རྡོ་རྗེ་རིགས་ལྔའོ།།གཞན་བཞི་འདྲའོ།།རིགས་ལྔའི་ཁྲོ་བོ་ལ།ཞང་ཞུང་བས་གཙོ་མཆོག་མཁའ་འགྱིང༌།ཁྲོ་གསས།རྔམ་གསས།དབལ་གསས།གཏུམ་གསས་དང་ལྔ།རྒྱ་གར་བས།ཆེ་མཆོག་ཧེ་རུ་ཀབཛྲཧེ་རུ་ཀཀརྨ་ཧེ་རུ་ཀཔདྨ་ཧེ་རུ་ཀརད་ཎ་ཧེ་རུ་ཀ་དང་ལྔའོ།།ཞང་ཞུང་བས།རིགས་ལྔའི་ཁྲོ་བོ།རྒྱ་གར་བས།ཁྲག་འཐུང་རིགས་ལྔ་ཟེར་རོ།ཞང་ཞུང་བས།མགོན་པོ་རྣམ་གསུམ།རྒྱ་གར་བས་རིགས་གསུམ་མགོན་པོ།ཞང་ཞུང་བས།ཐུགས་ཡེ་ཤེས་ཀྱི་མགོན་པོ་ཨ་ཏི་མུ་ཝེར།གསུང་རྫུ་འཕྲུལ་གྱི་མགོན་པོ་ཀུ་བྱི་མང་སྐེ།ཐུགས་ལས་ཀྱི་མགོན་པོ་དབལ་ཆེན་གེ་ཁོད།རྒྱ་གར་བས།ཐུགས་རྗེ་ཆེན་པོ་སྤྱན་རས་གཟིགས།འཕགས་པ་འཇལ་དཔལ་ལམ་འཇམ་པའི་དབྱངས།ཕྱག་ན་རྡོ་རྗེ་དང་གསུམ་མོ།མོ་རྒྱུད་འགྱུར་ཚུལ་ནི།ཞང་ཞུང་བས།མ་ཅིག་སྲིད་པའི་རྒྱལ་མོ།དབྱིངས་ན་བཞུགས་ན་ཀུན་ཏུ་བཟང་མོ།བསྐལ་སྟོང་སངས་རྒྱས་བསྐྱེད་ན་ཡུམ་ཆེན་ས་ཏྲིག་ཨེར་སངས།སྣང་སྲིད་སྣོད་བཅུད་སྒྲོལ་ན་རྔམ་མོ་ཡུམ་ཆེན།སྲིད་གསུམ་ཞིང་ཁམས་སྐྱོང་ན་ལྷ་ཟ་མཚན་དྲུགདབང་གི་མ་མོར་བྱོན་ན་མཁའ་ལ་གདུག་མོ།ཡེ་ཤེས་མཁའ་འགྲོར་སྤྲུལ་ན་བསྐལ་བ་བཟང་མོ།དུར་ཁྲོད་ཆས་ཀྱིས་བརྒྱན་ན་ཐུགས་རྗེ་ཀུན་སྒྲོལ།ཏྲག་ཤུལ་སྟོབས་ལྡན།བདེ་འགྲོ་གསང་ཡུམ།གཙོ་འཁོར་སྤྲུལ་བ་གཟེ་གྱང་བྱིན་ཏེ།རྒྱ་གར་བས།མ་ཅིག་དཔལ་གྱི་ལྷ་མོ།དབྱིངས་ན་བཞུགས་ན་ཀུན་ཏུ་བཟང་མོ།བསྐལ་སྟོང་སངས་རྒྱས་བསྐྱེད་ན་ཡུམ་ཆེན་ཤེས་རབ་ཕར་ཕྱིན་མ།ཁྲོ་པོའི་སྐུ་ལ་སྤྲུལ་ན་ཀུན་བཟང་ཡུམ་ཆེན།མ་མཆོག་གཙོ་འཁོར་སྤྲུལ་ན་ཡུམ་བདག་མེད་མ།དུར་ཁྲོད་ཚོགས་སུ་སྒྲོལ་ན་རྡོ་རྗེ་ཕག་མོ་རྣལ་འབྱོར་མ།དྲག་ཤུལ་སྟོབས་ལྡན།དམག་ཟོར་རྒྱལ་མོའམ་ཆོས་སྐྱོང་མ་ཧ་ཀ་ལ།གཙོ་འཁོར་སྤྲུལ་བ་དབང་ཕྱུག་ཤེ་ན་མ་ཟེར་ཏེ།ཞང་ཞུང་བས།མཁའ་ཡི་དཀར་མོ།དབྱིངས་ཀྱི་རྨུག་མོ།ཀློང་གི་ནག་མོ།རྒྱ་གར་བས།རེ་མ་ཛ།རེ་མ་ཛུ།རེ་མ་ཏི་ཞེས་སོ།བལ་བོད་མཚམས་སུ།དཀར་རྨུག་ནག་གསུམ་ཞེས་ཀྱང་བྱའོ།།ཞང་ཞུང་བས།སྒྲ་བླའི་རྒྱལ་མོ་སྟག་རི་རོང༌།རྒྱ་གར་བས།ཨེ་ཀ་ཙ་ཏི་རལ་གཅིག་མའོ།།ཞང་ཞུང་བས།མི་བདུད་འབྱམས་པ་ཁྲག་མགོ།རྒྱ་གར་བས།མགོན་པོ་མ་ཧ་ཀ་ལ།ཞང་ཞུང་བས།ཆེ་བཙན་དམག་དཔོན་རྒྱལ་པོ་ཡང་ནེ་ཝེར།རྒྱ་གར་བས།མགོན་པོ་བྱ་རོག་གདོང་ཅན།བོད་ཀྱིས་དམག་དཔོན་ཆེན་པོ་ཞེས་བྱའོ།ཡང་དག་པ་ལྷའི་སྐད་དུ།གྱང་ཀྱི་སྐུ་མཆོག་དམར་པོ།གཡུང་དྲུང་བོན་གྱིས་བྲག་བཙན་གཡུང་དྲུང་དགྲ་འདུལ་རྩལ།དམ་པ་ཆོས་ཀྱིས་མཚན་གསོལ་བ།རྡོ་རྗེ་ལེགས་པ་དགྲ་འདུལ་དཔལ།བོད་སྐད་དུ།ཨ་བསྭེ་རྒྱལ་བ།བལ་བོད་མཚམས་སུ་མོན་པ་མཆེད་བཞི།རྡོ་རྗེ་བམ་ཆུ་རྡོ་རྗེ་དྲག་ཤད་ཅེས་སོ།ཞང་ཞུང་བས།རྒྱལ་ཆེན་ཉི་པང་སད།རྒྱ་གར་བས།ཚངས་པ་དུང་ཐོར་ཅན།ཞང་ཞུང་བས།རྒྱལ་པོ་ཤེལ་ཁྲབ་ཅན།རྒྱ་གར་བས།སྲོག་བདག་རྒྱལ་པོ་བེ་དཀར་ཞེས་བྱའོ།།ད་ནི་དཔོན་གསས་རྒྱུད་པ་འགྱུར་ཚུལ་ནི།ཞང་ཞུང་བས།དཔོན་གསས་བླ་མ།རྒྱ་གར་བས།རྗེ་བཙུན་བླ་མ་ཟེར།དེ་ལྟར་སྟག་གཟིགས་བས།ལྷ་བུ་གཡུང་དྲུང༌།ཞང་ཞུང་བས།སྟག་ལ་མེ་འབར།རྒྱ་གར་བས།དཔལ་ཆེན་ཏེ་ལོ་པ་ཞེས་སོ།གོང་མ་ཆེ་དྲུག་ཀྱང་དེ་ལྟར་རོ།